Il-Kummissjoni adottat il-programm ta' ħidma ewlieni ta' Orizzont Ewropa għall-perjodu 2021-2022, li jiddeskrivi l-objettivi u l-oqsma tematiċi speċifiċi li se jirċievu total ta' €14.7 biljun f'finanzjament. Dawn l-investimenti se jgħinu biex jaċċelleraw it-tranżizzjonijiet ekoloġiċi u diġitali u se jikkontribwixxu għall-irkupru sostenibbli mill-pandemija tal-coronavirus u għar-reżiljenza tal-UE għal kriżijiet futuri. Se jappoġġaw lir-riċerkaturi Ewropej permezz ta' fellowships, taħriġ u skambji, jibnu ekosistemi tal-innovazzjoni Ewropej aktar konnessi u effiċjenti u joħolqu infrastrutturi tar-riċerka ta' klassi dinjija. Barra minn hekk, se jħeġġu l-parteċipazzjoni madwar l-Ewropa u minn madwar id-dinja, filwaqt li fl-istess ħin isaħħu ż-Żona Ewropea tar-Riċerka. Il-Viċi President Eżekuttiv għal Ewropa Lesta għall-Era Diġitali, Margrethe Vestager, qalet hekk: “Dan il-programm ta' ħidma ta' Orizzont Ewropa se jappoġġa lir-riċerkaturi Ewropej biex jipprovdi riċerka u innovazzjoni eċċellenti tal-ogħla kwalità għall-benefiċċju tagħna lkoll. Peress li jkopri ċ-ċiklu sħiħ tar-riċerka u l-innovazzjoni, mil-laboratorju sas-suq, se jqarreb lir-riċerkaturi u lill-innovaturi mid-dinja kollha aktar lejn xulxin, biex jindirizzaw il-kwistjonijiet li qed niffaċċjaw.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “B'40 % tal-baġit tiegħu ddedikat biex l-Ewropa ssir aktar sostenibbli, dan il-programm ta' ħidma ta' Orizzont Ewropa se jagħmel l-Ewropa aktar ekoloġika u aktar lesta għat-trasformazzjoni diġitali. Orizzont Ewropa issa huwa kompletament miftuħ għan-negozju: Nixtieq inħeġġeġ lir-riċerkaturi u lill-innovaturi minn madwar l-UE kollha biex japplikaw u jsibu soluzzjonijiet biex intejbu l-ħajja tagħna ta' kuljum.” Aktar minn erbgħa minn kull għaxar ewro - madwar €5.8 biljun b'kollox - se jiġu investiti fir-riċerka u l-innovazzjoni b'appoġġ għall-Patt Ekoloġiku Ewropew u għall-impenn tal-Unjoni li tagħmel l-UE l-ewwel kontinent tad-dinja newtrali għall-klima sal-2050. Il-fondi se jappoġġaw proġetti li javvanzaw ix-xjenza tat-tibdil fil-klima, u li jiżviluppaw soluzzjonijiet biex jitnaqqsu l-emissjonijiet tal-gassijiet b'effett ta' serra u biex jadattaw għat-tibdil fil-klima. Pereżempju, l-attivitajiet se jaċċelleraw it-tranżizzjoni lejn enerġija nadifa u l-mobbiltà b'mod sostenibbli u ġust, jgħinu biex jadattaw is-sistemi tal-ikel u jappoġġaw l-ekonomija ċirkolari u l-bijoekonomija, iżommu u jsaħħu l-bjar tal-karbonju naturali fl-ekosistemi, u jrawmu l-adattament għat-tibdil fil-klima. L-objettivi ewlenin tal-programm huma wkoll li dan id-deċennju jsir id-Deċennju Diġitali tal-Ewropa u li l-pedamenti għal intrapriżi diġitali ġodda jitqiegħdu saħansitra aktar fil-futur, u dan għandu jiżgura żieda sostanzjali ta' investiment f'dan il-qasam. Pereżempju, se jgħin biex jiġi massimizzat il-potenzjal sħiħ tal-għodod diġitali u tar-riċerka u l-innovazzjoni bbażati fuq id-data fil-kura tas-saħħa, il-midja, il-patrimonju kulturali u l-ekonomija kreattiva, l-enerġija, il-mobbiltà u l-produzzjoni tal-ikel, filwaqt li jappoġġa l-modernizzazzjoni ta' mudelli industrijali u jrawwem it-tmexxija industrijali Ewropea. L-iżvilupp ta' teknoloġiji diġitali ewlenin se jiġi appoġġat b'madwar €4 biljun matul il-perjodu 2021-2022. Fl-aħħar nett, dan il-programm ta' ħidma se jidderieġi investimenti ta' madwar €1.9 biljun b'kollox biex jgħin fit-tiswija tal-ħsara ekonomika u soċjali immedjata kkawżata mill-pandemija tal-coronavirus. F'konformità ma' NextGenerationEU, il-finanzjament se jikkontribwixxi għall-bini ta' Ewropa ta' wara l-coronavirus li mhux biss tkun aktar ekoloġika u aktar diġitali iżda wkoll aktar reżiljenti għall-isfidi attwali u futuri. Dan jinkludi suġġetti li għandhom l-għan li jimmodernizzaw is-sistemi tas-saħħa u jikkontribwixxu għall-kapaċitajiet tar-riċerka, b'mod partikolari għall-iżvilupp tal-vaċċini. Il-kooperazzjoni internazzjonali fir-riċerka u l-innovazzjoni hija essenzjali biex jiġu indirizzati l-isfidi globali u biex l-Ewropa tkun tista' taċċessa r-riżorsi, l-għarfien espert, l-eċċellenza xjentifika, il-ktajjen tal-valur u s-swieq li qed jiżviluppaw f'partijiet oħra tad-dinja. F'Mejju 2021, il-Kummissjoni ppreżentat Approċċ Globali għar-Riċerka u l-Innovazzjoni, l-istrateġija tal-Ewropa għall-kooperazzjoni internazzjonali f'dinja li qed tinbidel. B'dan, l-UE għandha l-għan li tipprovdi soluzzjonijiet u tiffaċilita r-rispons globali għall-isfidi globali, abbażi tal-multilateraliżmu, il-ftuħ u r-reċiproċità. Il-programm ta' ħidma ta' Orizzont Ewropa għall-perjodu 2021-2022 jinkludi azzjonijiet dedikati biex jappoġġaw u jsaħħu l-kooperazzjoni permezz ta' inizjattivi multilaterali f'oqsma bħall-bijodiversità u l-protezzjoni tal-klima, l-osservazzjonijiet ambjentali, ir-riċerka dwar l-oċeani jew is-saħħa globali. Dan jinkludi wkoll azzjonijiet immirati ma' sħab ewlenin mhux tal-UE, inkluż l-ewwel "Inizjattiva tal-Afrika" ambizzjuża u komprensiva. Orizzont Ewropa huwa awtomatikament miftuħ għad-dinja. L-assoċjazzjoni ta' pajjiżi mhux tal-UE ma' Orizzont Ewropa se tkabbar l-ambitu ġeografiku tal-programm ġenerali u se toffri opportunitajiet addizzjonali għar-riċerkaturi, għax-xjenzati, għall-kumpaniji, għall-istituzzjonijiet jew għal stabbilimenti interessati oħra biex jipparteċipaw, fil-biċċa l-kbira bl-istess kundizzjonijiet bħal dawk tal-Istati Membri. Sabiex jiġu salvagwardjati l-assi strateġiċi, l-interessi, l-awtonomija jew is-sigurtà tal-UE, u f'konformità mal-Artikolu 22.5 tar-Regolament dwar Orizzont Ewropa, il-programm se jillimita l-parteċipazzjoni għal għadd żgħir ħafna ta' azzjonijiet. Din il-limitazzjoni se tkun eċċezzjonali u debitament ġustifikata, bi qbil mal-Istati Membri u b'rispett sħiħ tal-impenji tal-UE skont ftehimiet bilaterali. L-ewwel sejħiet għal proposti se jiftħu fuq il-Portal għall-Finanzjament u għall-Offerti tal-Kummissjoni fit-22 ta' Ġunju. Il-Jiem Ewropej tar-Riċerka u l-Innovazzjoni fit-23 u l-24 ta' Ġunju jimmarkaw l-okkażjoni fejn jista' jiġi diskuss Orizzont Ewropa minn dawk li jfasslu l-politika, mir-riċerkaturi, mill-innovaturi u miċ-ċittadini. Bejn it-28 ta' Ġunju u d-9 ta' Lulju se jsiru l-Jiem ta' Informazzjoni dwar Orizzont Ewropa li se jkunu mmirati lejn applikanti potenzjali. Orizzont Ewropa huwa l-programm ta' riċerka u innovazzjoni tal-UE, b'€95.5 biljun għall-perjodu 2021-2027 u s-suċċessur ta' Orizzont 2020. Il-programm ta' ħidma tal-lum ta' Orizzont Ewropa huwa bbażat fuq il-Pjan Strateġiku ta' Orizzont Ewropa, li ġie adottat f'Marzu 2021 biex jistabbilixxi l-prijoritajiet tar-riċerka u l-innovazzjoni tal-UE għall-perjodu 2021-2024. Il-biċċa l-kbira tal-finanzjament huwa allokat abbażi ta' sejħiet kompetittivi għal proposti, stabbiliti fil-programmi ta' ħidma. L-opportunitajiet ġodda ta' finanzjament diġà ilhom jinfetħu sa mill-bidu tal-2021: fi Frar, il-Kummissjoni nediet l-ewwel sejħiet tal-Kunsill Ewropew tar-Riċerka taħt Orizzont Ewropa u f'Marzu nediet il-Kunsill Ewropew tal-Innovazzjoni l-ġdid. Barra minn hekk, f'April, hija mmobilizzat €123 miljun malajr għar-riċerka u l-innovazzjoni fil-varjanti tal-coronavirus. Video ta' Orizzont Ewropa Skedi informattivi ta' Orizzont Ewropa Orizzont Ewropa Pjan Strateġiku ta' Orizzont Ewropa (2021-2024) Portal għall-Finanzjament u għall-Offerti